Cesarhanmun/geonobi-data huggingface dataset:
地名: 東萊 (慶尚道, 都護府)
年: 1729.0

○引見大臣、備堂。 左議政李台佐曰: "政府署事罷後, 廟謨在於備局, 文書散亂, 至於八道變通事, 前後疏、啓草, 一番覆奏後, 更無考閱之事, 後居廟堂者, 無以知之。 若分門抄類, 成一冊子, 以便考閱則好矣。 故相臣徐文重, 錄一國城池軍摠, 作爲一冊, 名曰《軍國摠數》, 故相臣金構, 分類久遠文書, 名曰《抄謄錄》, 更加合而釐正, 開卷瞭然, 則其於經國大體, 必有益矣。" 上曰: "文書一回啓之後, 束之高閣, 故昨日回啓者, 今又回啓, 常慨然矣。 依所達擧行。" 台佐請嚴防各項貢物科外侵徵之弊, 允之。 又奏久任之法曰: "前龍岡縣令趙尙慶, 亦未準限而移司諫矣。" 上命尙慶仍任。 又請鑄錢, 上不許。 且敎曰: "自先朝初年, 始用錢, 我國無錢, 而傳幾世乎?" 戶判權以鎭陳宮房折受免稅田土代盡後當罷。 台佐曰: "聞故宰臣朴弼明之言, 昭顯宮初無折受, 姜嬪獄後, 子孫無依, 孝廟憐之, 初使惠廳月給矣。 其後子孫成長, 籍沒賜牌, 盡爲出給, 使之資生。 此特出於孝廟友愛之至意, 何可代代給之乎? 臣謂宜罷。" 上曰: "孝廟德意, 今不可盡罷。 慶善君以下, 各五十結定給宜矣。 大君四百結中, 代盡則奉祀條, 一百五十結外, 當還納矣。" 台佐曰: "延齡君房所屬靈巖
              所安島屯民被侵軍役, 依前勿侵事, 內司手本啓下矣。 全羅監司李匡德釐正軍政, 科外名目, 多所汰定, 宜令三分一還屬本宮矣。" 允之。 台佐曰: "內司報狀中, 有曰: ‘本道稱以狀聞, 而不有啓下公事, 直爲充定, 其果近於奉行命令乎?’ 顯有譏侮藩臣之意, 事體駭然。 宣廟朝故相李浚慶見內侍有不恭者, 則招致備局, 呵責, 或入啓請罪, 宜加嚴飭, 以存體貌矣。" 上曰: "內司則只據本宮手本粘啓者, 而文字間不察, 誠如卿言。 此後嚴飭可也。" 大司憲沈珙、大司諫金始煥申前啓, 不允。 珙奏: "洪霖與李鳳祥, 本無情契, 不過一時所帶軍官, 而臨亂死節, 雖已旌閭, 尙未贈職, 爲欠典矣。" 台佐曰: "壬辰倭亂, 東萊府使宋象賢死節時, 軍官、通引、奴子及其妾同死, 而朝家只贈象賢職, 同死人別無褒贈。 鳳祥死於國, 霖死於鳳祥, 與鳳祥, 一體旌閭, 贈職則似過矣。" 右參贊金東弼曰: "霖之死, 便是爲國而死, 贈職可矣。" 珙曰: "淸州三節死中, 霖尤貴矣。" 上曰: "霖非徒死於鳳祥, 亦有死國之義, 重臣言是也。 令該曹考例稟處。"
地名: 東萊 (慶尚道, 都護府)
年: 1734.0

○誣人惡逆罪人南極伏誅, 籍産如法。 初, 鞫廳問極, 其供略如湖營所告。 又引安東人南相龍、東萊人李春澤、平海人金遂萬爲淸涼會中人, 又引比安人金光佐, 爲別契目六十人中首題之人。 又引安東人柳澄謂: "傳南挺明之書, 而納其書於行擔, 置之南聖雲館主人金尙文家。" 云。 鞫廳捕所告諸人, 問金尙文, 非尙文而乃昌孫也。 昌孫供: "元無南極行擔受置之事。" 問南挺明, 非挺明而乃斗精也。 斗精供: "初不與南極相識。" 云。 問權恪, 供: "南極則元不相知, 而前年有南挺明者, 自稱曾經修撰, 被謫蒙放, 路逢賊患云, 而來過臣家矣。" 問南雲紀, 供: "臣卽閔黯之壻, 而南極、南挺明, 俱是不知之人, 亦無淸涼山往來之事。" 問柳光遇, 非光遇而乃光弼也。 光弼供: "臣卽戊申賊李允幸之壻, 而南極、南挺明俱是素昧, 亦無淸涼聚會之事。" 極與斗精面質, 不相識, 又與恪面質, 極語多謊。 且以斗精爲雲紀, 至如柳澄、韓聖天及任先達則金吾郞遍行搜捕, 皆無其人。 更問極, 供: "斗精非挺明, 而挺明別有其人也。 柳澄則屢見於安東, 任先達則往來沙里浦, 韓聖天則乃名卜黃聖天。" 云。 極與光弼、雲紀面質, 俱不相識。 問閔元龜, 元龜卽黯之孽孫也。 元龜供: "初不知南極, 亦未嘗見淸涼。" 問鄭夢錫, 供: "初不知南極, 又不知有沙里浦, 亦無使船之事。" 極自知所告虛罔, 乘夜越獄而走。 蓋羅卒金興瑞受元龜帖, 給租錢, 與書吏金兌輝, 潛囑外直羅卒吳泰禧, 使解元龜與極之枷, 極因是而逃。 經日而就捕。 鞫廳更問, 極供: "臣之逃躱, 皆元龜所敎誘也。" 尋又變辭曰: "臣非目見淸凉會也, 特聞於黃道重輩, 而權恪謀逆則是實。" 問元龜, 供: "臣於前年, 見南極於李浹家, 而會者十五六人, 皆不知名。 極與浹約往淸凉, 而臣則有故不往。 其時暫見極, 故初供云不相識。" 極與元龜面質, 極之所擧淸凉會中人, 又與前供多違錯。 更問元龜, 元龜供: "租錢帖果成給, 而四寸若來留於金時賛家, 則使之覓去。" 云。 時賛卽李宇鼎墓奴, 而所謂四寸, 宇鼎之孫也。 卽戊申就拿者李道文之子, 兒名得喜者, 而元龜之嫡姑母子也。 捕廳捉來喜得, 則名郁馨云。 元龜又變辭曰: "豈可與南極輩共圖大事乎? 機張縣監權&#x256DA;使臣通書於李浹, 且謂臣曰: ‘吾以枳塞朴文秀外補, 而四忠尙不得伸枉。 如羅學川者, 爲鄭澔上疏。 於吾輩有誠款, 而又有如李萬維者, 久謫濟州, 南、老合勢則何事不可做乎? 蔚山府使安慶運、東萊府使鄭來周、梁山郡守名不知者亦同議。 其謀主則李浹、金瑞翰, 而浹欲於八月陵幸, 驅兵北上。’ 云。" 於是, 鞫廳大臣以下請對稟旨, 上曰: "此不過疑亂延拖之計也。" 金興慶曰: "曾於戊申有誣告尹淳等者, 而特命勿問。 今元龜所引, 亦何可輕疑乎?" 上曰: "&#x256DA;雖外補, 予豈以逆疑之?" 命更問元龜, 元龜變辭曰: "淸凉會臣果往參, 而裵胤休等, 同會謀逆。" 又變辭曰: "臣不果往參, 而所以誣告權&#x256DA;等者, 欲爲一時延命計也。" 元龜旣物故, 鞫廳更問極, 又與黃道重面質, 語多錯。 又與鄭夢錫面質, 不相識, 命放夢錫。 又與雲紀面質, 皆如前供。 問申重泰、金&#x201DF;、李浹、尹尙甲等, 皆言不識, 南極亦不見淸凉山。 極與尙甲、浹面質, 皆不相識。 問權緻、南聖雲、裵胤休等, 皆言不識南極。 與極面質, 互相爭詰, 無立落。 極凡刑四次, 始輸款曰: "臣之自作之罪至重, 故欲爲延拖之計, 做作淸凉聚會之說, 而臣兒時, 一見淸凉, 尙記其地形, 故取其易於爲對也。 契都目通文事, 皆是做出者, 淸陰書院事, 臣自年前聞有此議, 故憑藉爲說也。 六國尉佗之說, 臣粗解文字, 故引用隗囂之言, 以實嶺南角立之意。 三路防守事, 臣慣知嶺南, 有鳥竹嶺及尙州、報恩相通之路, 而但擧嶺南, 則似沒摸捉, 故做出三路之說, 以實之也。 千金得力士, 欲以張大其事也, 水上船事, 乃是猝辦之言也。 所告諸人, 或聞其名, 或知其面, 或作虛名, 而俱是知名之士, 故歷擧多人, 以實其聚會謀議之事。 詩句皆臣所作, 而牒寺韓之詩, 臣在鎭營時, 臨急猝成, 而押韓字以叶韻。 雖知有名卜黃聖天, 而變爲韓聖天, 以實其叶韻之意。 牒寺元非地名, 而其時適聞刑房告牒報之聲, 以事改作寺字也。 心懷彼此同之詩, 本草在於權恪家, 故欲掩其見詩恪家之跡, 以爲淸凉所作, 而改以君我將無同, 乃是金&#x201DF;訪恪不遇, 而留題之詩也。 前後所供, 都是誣罔。" 云。 至是, 極旣正刑, 上召見按鞫諸臣。 敎曰: "元龜之死, 終有可疑, 而極旣以誣告自服, 被告餘人當酌處。" 仍命權恪、南聖雲、裵胤休令該署, 題給藥物, 救療以送, 柳光弼、南斗精、黃道重、申重泰、尹尙甲、金&#x201DF;、李浹、權緻竝放, 南雲紀娶黯女於爲婢之後, 不稱黯爲逆, 其心可知, 遠配。 吳泰禧、金興瑞、金兌輝等移秋曹勘處, 囚於捕廳者竝放。
地名: 東萊 (慶尚道, 都護府)
年: 1744.0

○上引見大臣、備堂, 命停摠戎廳巡操, 以所屬邑多赴陵役故也。 又敎曰: "今番改修之役, 莊陵後初也。 因追慕躬審童事都監之役。 幸行供給, 一時幷擧, 畿甸窮民, 豈不困也? 目覩其困, 若無恤民之政, 此豈仰體昔年之意? 旣問畿伯, 抄奏十二邑。 今年還上軍餉新耗, 一幷蕩減。 楊、高之民奉諸陵寢, 尤宜示恤。 山城軍餉, 特爲折半捧留。" 命拿問前東萊府使鄭履儉, 履儉裨將, 與公木監官田雨章、金潤河、朴泰碩等, 潛賣各邑下納米一千五百斛, 換錢六千緡, 私自分用, 取其半, 使雨章等料理彌縫。 而其餘米太, 雨章等或濫費或偸食, 前後入給於倭者, 只一百七十餘石。 至是事發, 新府使金漢喆狀請雨章等罪, 領議政金在魯曰: "雨章等三人, 同惡相濟, 皆犯極罪。 幷宜梟示境上, 以勵邊人。 履儉裨將, 欺瞞主帥, 擅用公貨, 亦不可無罪。 亦宜拿致京獄, 刑推定配。" 右議政趙顯命曰: "事係交隣, 亦關邊情, 不可不嚴懲。 宜一幷梟示。 而履儉亦難免不察之罪。" 上曰: "裨將, 卽府使之耳目爪牙, 豈可身犯此等事乎? 今幷與其裨將而梟示之, 然後邊人知懼矣。" 顯命曰: "請令道臣, 更査以聞, 履儉亦宜先罷後拿。" 上從之。 後因本道道臣査啓, 梟田雨章等, 其餘絶島爲奴, 履儉竄于衿川。 仍命前後府使犯科者, 限十年摘發勘律。 顯命又曰: "向以江界馬尙事, 請移咨而聖上難之矣。 追後詳聞, 所謂皇標, 卽康熙時給邊民, 使之出入禁山, 採蔘納稅者。 而今之馬尙, 皆山東偸採之民, 而無官標者也。 此輩鹽醬糧米, 必資我國奸民, 兩國交界無人之地, 彼此奸民往來交通, 不知早晩生出何樣事變, 豈非可慮者乎? 丁未辱咨中, 有 ‘此後倘有非類越境生事, 而朝鮮不能禁戢, 則當爲議處’ 之語, 此事彼若知覺, 必爲詰責之端, 其將何辭而對之? 宜先飭道臣、邊臣, 依昨年例把守四郡境, 俾無彼此奸民踰越交通之弊。 移咨彼中以爲, ‘丁未咨意嚴重, 不敢不用心防守, 而此輩皆稱, 我往我境, 非爾所知, 肆然沿流, 往來如市, 畢竟生事邊門, 獲戾大邦, 勢所必至, 乞加禁斷’ 云, 則辭理明直, 可無後慮。" 在魯曰: "聖上每慮自我先發, 或致辱國, 而此是彼國亂民, 而彼之所欲禁者也。 因事發覺, 則辱國尤可慮, 莫如先爲移咨, 以報形止。" 從之。 淸國新改奏皇太后、皇后表文式, 送于我, 而我國本無表奏皇太后、皇后之例, 大臣請以此意回咨, 上可之。 敎曰: "昔漢
              文詔, 以 ‘因山爲陵, 裁令流水’, 心常慕之。 然欲法堯、舜, 當法祖宗, 何效於漢? 我太宗朝, 四方石前一片, 特作二片, 我聖祖除屛風石, 可謂嗣王之準法。 逮于我聖考, 陵上石物, 特命倣厚陵制, 至矣儉德, 猗歟盛矣。 爲人子者, 於爲先之道, 豈敢欲稍減, 而今因改修封陵高圓, 亦倣厚陵制而行之, 是亦繼述之意也。 然其時下敎若此, 而當初封陵之時, 比象設其亦稍間, 此亦監蕫臣子有所不敢者。 於懿陵雖倣庚子制度, 安知此後歲月寖久, 不無漸高漸大之弊? 此後嗣王所重之心, 先於繼述, 亦豈無高大之弊耶? 吁! 果若此也, 是薄於前而厚於後也, 中夜興思, 不覺瞿然。 不可不因此時而永爲定制。 噫! 人子報本之道, 永久爲先, 豈在於一時觀美乎? 此後園陵制度, 象設規模一遵此制無加尺寸, 而他日爲子孫者, 意過尊崇, 不遵此式, 是豈孝乎? 予又因此而有下敎者。 昔年厚陵奉審之奏, 已有覺悟者, 今番諸陵奉審, 亦有默量者。 遊石及下磗石, 猶非厚陵之制也, 此後則亦宜從厚陵之制爲之事, 定式儀註, 以爲永垂來後之道焉。" 在魯曰: "向日宗臣之疏請入耆社, 而大抵人君之入耆社, 乃降屈也, 非榮耀也。 群下頌禱之忱, 方期千萬年。 今聖壽纔踰五十, 豈可遽以耆老之號, 加之於君父乎? 臣等之心, 誠有所未忍也。 我朝列聖, 惟太祖、肅廟入耆社。 而至若太宗、世宗、世祖、中宗、宣祖五六聖寶籌, 亦踰五旬而皆不入, 此所謂吾先君莫之行也。 且殿下前後屢下不忍聞之敎, 爲今日臣子, 豈敢以耆老二字, 歸之於聖上乎? 姑待六七年議之未晩也。" 上曰: "方纂《續大典》, 而耆老司條中, 將漏當宁二字, 予有感焉。 雖以卿等言之, 外任先生案父子繼書, 則豈不貴乎? 且己亥以後, 則不可謂吾先君莫之行也。 欲書名耆帖者, 只欲追踵故事而已, 豈求作物外閑人乎?" 顯命曰: "殿下每下苦心之敎, 雖臣下賜几杖, 則亦爲奉朝請, 此臣等所以尤不敢奉承也。" 上大笑曰: "此則卿言過也。"
地名: 東萊 (慶尚道, 都護府)
年: 1747.0

○辛亥/大臣率備堂請對, 上引見。 蓋因義州府尹鄭夏彦狀啓云, ‘瀋陽將有蟒牛哨設屯之意故也。’ 左議政趙顯命曰: "此實渠之安邊大略矣。 聞流民前則殆近三十萬, 今則倍蓰, 故欲開利竇, 以爲安集之地, 果如此則來頭之慮無窮矣。" 領議政金在魯曰: "退柵事, 最悶矣。" 上曰: "彼若屯田, 則防備之道, 當着實料理, 而至於設屯事, 瀋陽將所爲, 極陰譎矣。 使臣呈文則可以探知, 而若不得請, 則雖埋骨燕山可矣。 彼人貪風大振, 今雖行賂彌縫, 後必難支矣。" 顯命曰: "若退柵而設屯, 鷄犬烟火相接, 則必多生事之端。 而此猶小者, 流民若近在, 則實係國家安危。" 上曰: "使臣力爭可也。" 司直金始烱曰: "其所設屯處, 與鴨江咫尺矣。 烟火相通, 則男女必無常往來。 如此而其可無弊乎?" 司直趙觀彬曰: "其地土沃, 故必欲開墾, 在我爲必爭之地。 且聞瀋將貪虐, 與訥親之族三四人, 作爲一黨云矣。" 戶曹判書金若魯曰: "若行賂請寢, 則後弊無窮, 恐不可矣。" 上曰: "然矣。 終必至傾朝鮮, 而行賂其亦難矣。 行賂一節, 嚴禁可也。" 顯命曰: "信行首譯玄泰翼上送節目, 極爲駭然, 萊伯之循例上送, 亦非矣。" 承旨金尙迪讀奏狀啓與節目, 上曰: "東武何謂也?" 李周鎭曰: "關白所住處也。" 上曰: "京都留宿云者, 何也?" 周鎭曰: "京都, 卽倭皇所在大板城。 己亥年則使臣暫時經過, 今行則以留宿節目矣。" 上曰: "節目中關白之稱殿下, 已極猥濫, 島主太守之稱殿, 樣極駭然, 而萊伯之不能嚴辭退却, 甚駭然矣。" 顯命曰: "玄泰翼入去時, 太大君及儲君許鷹子十連事, 無報達之事, 而五連以十連定式者, 未可知也。" 上曰: "太守則禮單中本無, 而渠何敢肆然書上耶? 萊伯事尤駭矣。 泰翼豈不知此節目之有傷事體? 其所敢稱書姓名云者, 無尊敬之意。 彼雖自尊, 我則公然書諱乎? 朝廷紀綱, 宜示遠夷。 首譯玄泰翼, 館門外梟示, 萊伯亦當嚴處矣。" 在魯曰: "倭奴之使我國書姓名云者, 卽書御諱之意, 爲譯官者, 見此而不爲嚴斥, 肆然上送, 已極可駭, 萊伯亦何敢循例馳啓乎?" 吏曹參判金尙魯曰: "殆同慢書, 毋惜一律。" 上曰: "我國若有紀綱, 豈至此? 然刑殺甚重。 予當有闊狹, 首譯、萊伯, 命竝拿鞫嚴問。" 仍敎曰: "交隣, 禮、信而已。 禮卽敬也, 信卽誠也。 若無二者, 何以交隣? 今萊府上送節目, 有不敬猥褻者, 爲府使、譯官者, 不能嚴斥, 敢爲轉達, 事之可駭, 莫此爲甚。 其在樹國綱重交隣之道, 不可不各別嚴處。 府使金尙重、譯官玄泰翼, 發遣都事卽爲拿來, 前正閔百祥東萊府使除授, 卽日辭朝。"
地名: 東萊 (慶尚道, 都護府)
年: 1750.0

○庚辰/東萊府使黃景源狀請置東萊子弟衛, 上歷問大臣、重宰, 皆以爲不可。 上曰: "子弟衛雖不新設, 姑置城丁, 以禦倭可也。" 景源又狀啓爭益切。 蓋孝宗謀復中原, 與文正公
              宋時烈議置子弟衛, 景源之狀啓, 實遵文正公議也。 其目十二, 曰儒林子弟衛、曰武士子弟衛、曰鄕族子弟衛、曰庶孽子弟衛、曰中人子弟衛、曰工匠子弟衛、曰校院子弟衛、曰商賈子弟衛、曰浦人子弟衛、曰人吏子弟衛、曰奴婢子弟衛、曰保伍子弟衛。 景源已遞, 議遂寢。

○壬戌/上引見大臣、均堂。 均役堂上洪啓禧啓曰: "頃見慶尙監司閔百祥狀報則以爲, ‘水軍給糧之米, 無辦出之處, 不緊鎭堡數三處革罷, 多大浦戰船二隻中一隻減去, 一戰船所減水軍幾至千名, 大有所益’ 云。 多大浦則船港極好, 非他鎭之所可比, 當初備置三船, 旣有深意, 今不可減除。 至於鎭堡, 則壬辰後懲創而設置者甚多, 如豆毛、開雲之屬, 竝在一處, 極爲不緊。 臣於海行時詳見, 而以爲當減矣, 入侍承旨, 其時與臣同見。" 承旨南泰耆曰: "東萊諸鎭, 殆同碁置, 果爲不緊, 雖減一二處無妨矣。" 吏曹判書金尙魯曰: "多大鎭形便最勝, 非釜山之比。 前臨大海, 而山脈一枝入海環擁, 如一大湖水, 戰船所當加設, 何可減去乎?" 泰耆曰: "多大浦最便於藏船, 人皆謂左水營當移設於此云。 蓋左水營前港, 沙塡水淺, 船泊難便故也。" 上曰: "從後圖形以入。" 啓禧曰: "多大浦戰船則固不可減, 而不緊鎭堡則減之, 少無所妨。" 尙魯曰: "鎭堡之有無不關者罷之, 以減水軍之數好矣。" 吏曹參判趙榮國曰: "罷鎭堡, 則戰船亦減矣。 一戰船軍兵, 爲八百餘名, 減其不緊者, 則有益於均廳之事矣。 若以浦項、蒜山之屬及監牧數窠, 作爲久勤之窠, 則雖減四五鎭堡, 似無將士失望之慮矣。" 啓禧曰: "四事中選武軍官事, 不無民怨, 自鄕來者, 多爲恐動之言。 而凡事始創之初, 安得無怨言乎? 不可以一時怨言, 先自沮撓, 只當嚴飭道臣、守令, 使之善了矣。" 泰耆曰: "臣兄方爲軍威縣監, 得見私書, 則以良軍官査定事, 各邑使鄕所, 査出冒錄幼學, 此輩至有作變於鄕所之家云。" 啓禧曰: "守令善爲區處, 則民可無怨, 而下吏操縱, 故以致民怨矣。 孝廟朝命行寺奴婢推刷, 而民心洶洶, 至有砲殺官長之變, 而終不撓動, 以至成事, 此事亦不動而行之, 則不久而定矣。" 上曰: "四事爲某某事耶?" 尙魯曰: "魚鹽、陳田、隱結、軍官也。" 上曰: "如以軍官事, 有進恐動之言者, 則予當嚴處矣。" 啓禧曰: "臣亦以私書, 通於諸道監司, 使之減數精査, 民心必漸定矣。" 尙魯曰: "監司、守令善爲奉行, 則民怨可以漸息矣。" 是日, 上謂諸臣曰: "宣廟御畫蘭竹屛, 纔自沁都持來, 俄命知申書跋文, 而予於此以爲有三奇事。 今此御筆經過幾年, 墨色如新, 一可奇也, 單子中書神宗年號, 今日得見皇朝年號者, 二可奇也, 所畫紙, 卽問安、供上、肅拜單子之屬, 可見宣廟儉德, 此三可奇也。 且司饔院供上單子, 書眞魚二箇, 若使今人見之, 則必以二箇眞魚之供上爲怪矣。 予亦自奉澹泊, 以頃日溫幸時言之, 陪從諸臣皆有卜馬, 而予則只一衾一枕隨之, 甚覺輕便。 此是宣廟禮陟三年前所寫矣, 宣廟禮陟時, 春秋五十七, 予年亦五十七矣, 不勝愴感。"
地名: 東萊 (慶尚道, 都護府)
年: 1754.0

○庚申/王世子行次對。 上召承旨任瑋, 敎曰: "今日次對, 是新年一初之政也。 元良與大臣商確恤民實政後, 承旨來奏。" 左議政李天輔達曰: "聞承旨言, 則俄者有下敎。 聖意藹然於爲民, 而臣等之所以做事者, 以其有方寸也, 而自歲前請賀, 未蒙允許, 故悶迫焦煎, 方寸靡定, 未暇及於廟謨。 聖敎及此, 惶悚罔措。" 王世子曰: "聖敎勤至, 卿等求所以不負聖意者, 深思達之可也。" 天輔曰: "幸逢四百年希有之慶, 環東土數千里, 孰不鼓舞欣戴? 而邸下上奉三殿, 且當此年, 天下之所謂至喜至樂, 我邸下兼有之矣。 然欣喜之心過, 則安逸之意萌, 安逸之意極, 則懈怠之心發, 乃常情所同也。 今年邦慶, 往牒所罕, 此上天眷佑祖宗垂隲之休, 邸下尤宜體念乎此, 而洞屬戰兢, 臨深履薄, 思所以仰答眷佑, 雖一動一靜之間, 操存省察, 勿使怠忽之意, 萌於一念之間焉。" 王世子曰: "可不體念?" 天輔曰: "東萊府使以差倭所贈宴禮單雜物及渡海譯官差送有狀達, 而事係邊情, 不爲狀啓, 政院亦不察而直捧, 該府使及承旨宜竝推考。" 王世子曰: "依。" 天輔曰: "各樣價布減半後, 均廳給代, 旣爲純錢, 其餘一半, 當以純木上納, 而外邑㤼於京司點退, 反以純錢來納, 木、錢不均, 公私俱病。 請自甲戌條爲始, 各軍門、各司價布捧以純木, 或木、錢參半, 而嚴禁各司點退之習。" 王世子曰: "依。" 天輔曰: "各邑糶糴, 多寡不均, 或患不贍, 或至勒分。 雖以畿內言之, 廣州一府之一戶所分, 殆至十餘石, 民不支堪, 作一痼弊, 諸道各邑之如此者, 不知其爲幾處。 請令諸道較量民戶及還穀多寡, 平均移轉于附近之邑, 及今春糶分排變通, 以除其弊。" 王世子曰: "依。" 天輔曰: "太學下齋及四學居齋, 便爲登科捷徑, 故諸生以干囑圖占館堂, 以顔私許入, 不因講記次第, 而冒入者甚多, 請冒入儒生, 一竝出齋, 以昨冬通讀講記, 循次許入。" 大司成李成中曰: "蓋自己未定式以後, 十五年來取才及通讀記, 尙今仍置, 每當齋學有闕, 則名參舊講記者, 竝起紛競, 此館學所以有取捨之謗也。 夫齋學養士, 將以出身事君, 而此等之習甚非培養之道。 夫講記, 不過用於其時見闕而已, 十年仍置, 臨時取捨, 有違科規。 且取才之講, 未必盡考七書, 而通讀之講, 則盡考七書, 故經生盡其才無過於此, 《續大典》亦言, ‘通讀, 準分未入格者, 許入齋學。’ 臣意自今年通讀記, 限明年通讀而用之, 明年通讀後, 棄舊記而用新記, 若不行通讀之年, 則始爲別取才, 然後宿弊可以永除。" 王世子曰: "依。" 天輔曰: "均役設廳, 實出於大朝恤民之至意, 而至於寺奴婢最可矜。 凡民之入於良閑丁者, 或有圖免者, 而一入寺奴婢之案, 則子子孫孫永不得免。 蓋此法出於箕子時, 而末弊至此, 雖有子女, 亦不得婚嫁云。 大朝惻然于此, 嘗敎以 ‘不減其貢, 則其弊難言, 減之則公用難繼’, 救弊之策, 臣亦難於指的仰達, 邸下必令諸臣講究而區畫焉。" 於是, 諸臣各陳己見, 或請自均廳給代而已, 無他矯捄之良策。 任瑋還白於上, 至還穀平均事, 上曰: "似難變通矣。" 至純錢禁斷事, 上曰: "善矣。" 至均廳給代事, 上曰: "誤矣。 旣減布設均廳, 又給代寺奴婢, 則均廳必敗矣。 聞東宮令書入均廳節目云。 噫! 均役一事, 卽予暮年大政。 然元良生長闕中, 何能知之? 一欲洞諭, 而以予神氣難以如意, 可於明日停書筵, 召均堂, 講論均役節目, 一如講筵文義。" 仍命均役堂上洪鳳漢, 入對于東宮, 諭以永久遵守, 不宜撓改之聖意。
地名: 東萊 (慶尚道, 都護府)
年: 1755.0

○上召前監司李彛章等, 問諸路事。 彛章曰: "倭情甚狡, 每以亂出館門, 恐喝萊伯, 故所請皆許。 當初約條, 館倭亂出者斬。 繼自今朝廷, 宜査亂出之故, 咎在萊伯則罪萊伯, 館倭故犯則斬館倭, 然後可杜後弊。 且對馬島甚小, 與機張一縣相當。 常稱我國曰大朝廷, 此後則自上勿煩綸音, 使廟堂稟旨, 令萊伯曉諭, 以張國威, 且此島在兩國之間, 常以七分恩三分威御之, 俾渠勿敢生輕朝廷之心焉。" 上曰: "善。 予得御倭要道矣。" 仍令備局知悉。 彛章之莅東萊也, 能以威明制館倭, 戢其狡習, 上嘉之擢慶尙監司, 纔遞歸, 故所達如此。 命諸路糴穀停捧, 上以明年春, 當上號陳賀, 而蔀屋之民, 囚繫囹圄, 督徵逋負, 非同慶之意, 命停之。 又命北關凶荒尤甚邑停捧奴婢身布, 減慶興府內司奴婢身布, 慶興, 國初龍興之地, 從咸鏡前監司金漢喆言也。
地名: 東萊 (慶尚道, 都護府)
年: 1810.0

○禮曹以通信裁判差倭講定節目及通信使應行事件, 奏啓。
                【差倭講定節目。 易地通信, 今始爲之, 要有約條, 永遵無違。 一, 兩國書式, 一遵舊規。 一, 大號當稱大君, 依此書送, 禮曹所送日本使臣及對馬州書契, 竝稱貴大君。 一, 兩國書迎送儀節, 被此一同。 一, 朝鮮使臣, 以上、副使差出, 日本使臣, 亦以上、副使差出。 一, 兩國使臣相見禮, 被北一同。 一, 朝鮮兩使臣忌日, 卽爲書送, 日本諱字書送。 一, 使臣官銜、姓名, 一依舊規書送, 日本使臣姓名書送。 一, 一行人員, 無過三百五十人。 一, 騎船二隻, 卜船二隻渡海。 一, 馬上才除減。 一, 別幅物件, 兩國相敬, 第一品詳細擇備。 一, 鷹子、駿馬, 照例極擇入送, 恐有致斃, 依例加送, 喂鷹者一、二人, 依例率來, 理馬及駿馬, 具鞍先送。 一, 能文能書晝之人帶來。 一, 使臣今臘月下萊, 來正月渡海, 一, 上上官, 以熟諳事情、善解言語之人差出。 一, 朝鮮國書及日本兩使書契草本, 先期謄送, 日本答書亦謄送, 彼此相逢於對馬州, 無有滯留之弊。 一, 水陸行中, 各別禁火。 一, 一行之人, 各別申飭, 無得彼此相爭。 一, 使臣不入江戶, 執爭京尹及沿路應接諸官禮曹書契、使臣私禮, 幷除減。 一, 以酊菴加番長老、萬松院等彼此贈給, 一竝除減。 一, 朝鮮所送公、私禮單, 依錄施行。 一, 日本諱字, 康、忠、光、綱、吉、宣、縱、宗、重、治、基、齊、慶。 一, 日本上使, 小笠原大膳大夫源忠固, 副使, 鵬坂中務大輔滕安董, 右者, 禮曹參判書契別幅。 一, 日本國正使源公閤下。 一, 日本國副使藤公閤下, 右者, 書契內外面, 依此書之。 一, 江戶接待官六員姓名, 到對馬州詳知書給。 一, 對馬州所用使臣私禮各樣雜物, 依舊例辦備。 一, 此外臨時當有禮納送處, 優數磨鍊, 俾無窘急之弊。 一, 今番使行禁酒有無通知。 一, 此外有未盡講定事, 追後當講定。 公禮單, 大君前, 人蔘三十三斤, 大繻子五疋, 大緞子五疋, 白苧布十五疋, 生苧布十五疋, 白綿紬二十五疋, 黑麻布十五疋, 虎皮七張, 豹皮十張, 靑黍皮十五張, 魚皮五十張, 色紙十五卷, 彩花席十張, 各色筆三十柄, 眞墨三十笏, 黃蜜五十斤, 淸蜜五器, 鷹子十連, 駿馬一匹具鞍。 儲君前, 人蔘三斤, 大襦子五疋, 無文綾子十疋, 白苧布十五疋, 黑麻布十疋, 虎皮五張, 豹皮七張, 靑黍皮十張, 魚皮五十張, 色紙十五卷, 各色筆三十柄, 眞墨三十笏, 花硯三面, 鷹子五連, 駿馬一匹具鞍。 日本兩使臣, 各虎皮二張, 豹皮二張, 白綿紬十匹, 白苧布十匹, 黑麻布五匹, 色紙二卷, 黃筆二十柄, 眞墨十笏。 太守, 人蔘三斤, 虎皮二張, 豹皮三張, 白苧布十匹, 白綿紬十匹, 白木綿二十匹, 黑麻布五匹, 花席五張。 私禮單, 大君前, 虎皮三張, 豹皮二張, 白苧布五匹。 儲君前右同。 日本兩使臣, 各虎皮二張, 豹皮二張, 白苧布五匹, 白綿紬五匹, 白木綿十匹, 黑麻布五匹, 花席三張。 江戶接待官六員, 各虎皮一張, 豹皮一張, 白綿紬三匹, 白木綿五匹, 壯紙二卷, 黃筆十柄, 眞墨五笏。 太守, 人蔘二斤, 虎皮一張, 油芚三張, 花席五張, 色紙三卷, 淸心元十丸, 白苧布十匹, 石鱗二斤, 黃筆三十柄, 眞墨三十笏。 右通轉達朝廷幸甚。 庚午九月日護行裁判着圖書。 贈給禮單物件。 日本國王前禮單, 人蔘三十三斤, 大襦子五匹, 大緞子五匹, 白苧布十五匹, 生苧布十五匹, 白綿紬二十五匹, 黑麻布十五匹, 虎皮七張, 豹皮十張, 靑忝皮十五張, 魚皮五十張, 色紙十五卷, 彩花席十張, 各色筆三十柄, 眞墨三十笏, 黃蜜五十斤, 淸蜜五器, 鷹子十連, 駿馬一匹具鞍。 儲君前, 人蔘三斤, 大襦子五匹, 無紋綾子十匹, 白苧布十五匹, 黑麻布十匹, 虎皮五張, 豹皮七張, 靑忝皮十張, 魚皮五十張, 色紙十五卷, 各色筆三十柄, 眞墨三十笏, 花硯三面, 鷹子五連, 駿馬一匹具鞍。 日本兩使臣, 各虎皮二張, 豹虎二張, 白綿紬十匹, 白苧布十匹, 黑麻布五匹, 色紙二卷, 黃筆二十柄, 眞墨十笏。 對馬島主處, 人蔘三斤, 虎皮二張, 豹皮三張, 白苧布十匹, 白綿紬十匹, 白木綿二十匹, 黑麻布五匹, 花席五張。 日本國王前使臣禮單, 虎皮三張, 豹皮二張, 白苧布五匹。 儲君前上同。 日本兩使臣, 各虎皮二張, 豹皮二張, 白苧布五匹, 白綿紬五匹, 白木綿十匹, 黑麻布五匹, 花席三張。 江戶接待官六員, 各虎皮一張, 豹皮一張, 白綿紬三匹, 白木綿五匹, 壯紙二卷, 黃筆十柄, 眞墨五笏。 對馬島主處, 人蔘二斤, 虎皮一張, 油芚三部, 花席五張, 色紙三卷, 淸心元十丸, 白苧布十匹, 石鱗二斤, 黃筆三十柄, 眞墨三十笏。 通信使應行事件。 一, 使臣發程日及渡海日, 令觀象監, 擇日擧行。 一, 使臣盤纏等物, 令該曹預爲措備。 一, 使臣一行賜米, 參酌前例, 磨鍊題給。 一, 兩使臣章服, 令尙衣院, 措備以給。 一, 一行員役衣服、靴子等物, 令工曹、濟用監造給。 一, 使臣形名、旗纛, 令本道措備, 而上、副使節銊, 令戶、工曹各別精造給送。 一, 迎逢吹螺赤, 令本道定送。 一, 使臣賚去印信一顆、鑄關具, 令工曹措備。 一, 騎船二隻, 卜船二隻, 格軍預先修造, 揀擇護送。 一, 渡海時, 一行搜檢等節, 使臣嚴加禁斷, 員役以下, 如有奸濫冒犯之事, 還朝後一一査啓。 一, 定南針, 令觀象監覓拾。 一, 一行員役, 各率奴子一名。 一, 使臣以下, 踰越關津, 當有看檢文字, 依癸未年例, 差備成給。 一, 日本國王前書契中, 例用爲政以德寶, 今亦依此施行。 一, 日本兩使臣、對馬島主等處, 使臣往返時, 差等致書、贈物, 依此施行。 一, 使臣賚去禮單, 日本國王及若君以下, 各有差等贈給之物, 令戶曹、本道, 預爲措備。 一, 使臣發送時, 日本兩使臣、島主以下, 本道有致書、贈給之規, 依前例, 致書今承文院, 措辭撰出。 一, 有時急公事, 撥馬行會。 一, 使行發程後饋宴, 依癸未年例, 只於東萊終到邑爲之。 通信使賚去一行禁斷節目。 一, 一行賚去物件, 點檢作駄, 各書字標, 使臣着押, 路站不時摘奸, 凡到留住之處, 別加點檢, 無標者沒官, 犯人依律治罪。 一, 倭人處, 以本土不産之物及藥材、紗羅緞、黃ㆍ白絲、寶物潛商者, 依律治罪。 一, 倭銀貿易者, 倭人賚來大狼皮及浦所潛商貿易者及知情通事, 依律治罪。 一, 《續大典》鄕通事、商賈人, 倭人期會, 昏夜賣買, 或私會者, 竝依潛商禁物律論斷。 一, 一行人員等, 漏泄本國應諱之事及係干國家重事者, 依律治罪。 一, 我國漂風還來人之混充於格軍事, 極爲未安, 一切勿爲充定, 如有現露者, 該守令各別論勘。 一, 一行所賚軍器名色、數爻, 使臣着押成簿, 如有簿外軍器之潛商買賣者, 竝依律治罪。 一, 本國各樣書冊等物, 透漏私通者, 係干上國之事漏泄者, 竝依律治罪。 一, 一行員役以下, 如有潛通倭女現露者, 以極律論斷。 一, 他餘未盡條件, 隨事紏檢, 而在我境所犯者, 卽爲啓聞, 渡海後犯禁者, 使臣酌其所犯之輕重重治, 而所犯深重關係幾密者及潛商犯重科者, 首譯、軍官以下, 直爲梟示。 一, 上通事以下一行下人係干禁制者, 杖八十以下直斷。】
地名: 巨濟 (慶尚道, 都護府)
年: 1418.0

○上王引見朴訔、趙末生、李明德、元肅曰: "尙仁、李灌罪重, 卽今宜死, 沈泟、朴習比之尙仁似輕。 魁首沈溫未還, 姑留對正如何? 否則無乃有愧於人心天意乎?" 訔曰: "欲對正則存尙仁, 刑三人可也, 然沈溫所犯, 事證明白, 何必對正? 留之不可。 且共謀叛者, 不分首從, 何有差等?" 於是, 義禁府啓: "獄多困苦, 請速行刑。" 命尙仁依律, 習、灌、泟皆處斬, 四人父子免絞爲奴, 赦慤、知止、達生義禁府又啓: "罪人父子, 旣免刑戮, 宜籍家産。 慤、知止、達生皆不可赦。" 從之。 乃命慤等竝命免杖配外, 慤、知止皆配前所。 會百官, 轘尙仁, 斬習、灌、泟于西郊。 上欲謁文廟, 已諏吉矣。 以尙仁等就刑停之。 配尙仁弟尙信于寧海, 尙禮于務安, 尙呂于瑞山, 尙望于丹陽, 子長生于盈德; 習子義孫于南海, 義甫于光陽; 灌子紹仁于蔚山, 兄鑰于通川, 竝沒爲官奴。 又配灌叔父元緝于平海, 元綱于長鬐, 姪末漢于巨濟, 伯長于長興; 泟兄僧道生于瓮津, 仁鳳于海珍, 澄于東萊, 姪石雋于樂安; 溫孼子長守于泗川; 成達生于三陟。 習在獄中已死矣, 尙仁升車大呼曰: "我實無罪, 不堪箠楚而死。" 後卞季良啓於上曰: "戊戌之獄, 臣爲義禁府提調, 許遲語諸提調曰: ‘當壓膝朴習。’ 諸提調曰: ‘諾。’ 於是壓之, 卽承服。 上王亦以習罪爲疑, 朴訔復請, 乃誅之。" 又曰: "許遲不久而死, 其報施之不差如此。"
地名: 巨濟 (慶尚道, 都護府)
年: 1419.0

○兩上命召柳廷顯、朴訔、李原、許稠等, 議乘虛征對馬便否, 僉曰: "不可乘虛, 當待賊還而攻之。" 趙末生獨曰: "可乘虛擊之。" 上王曰: "今日之議, 異於前日之策。 若不掃除, 而每被侵擾, 則可異於漢之見辱於凶奴乎? 不如乘虛伐之, 取其妻孥, 退師巨濟, 待賊還邀擊之, 奪其船而焚之, 爲商販而來者及留船者, 竝皆拘留。 苟有逆命者, 則剪除之, 其九州
              倭人, 毋令拘留驚動。" 且曰: "不可示弱也。 後日之患, 庸有極乎?" 卽命以長川君
              李從茂爲三軍都體察使, 將中軍, 以禹博、李叔畝、黃象爲中軍節制使, 柳濕左軍都節制使, 朴礎、朴實左軍節制使, 李之實右軍都節制使, 金乙和、李順蒙右軍節制使, 將慶尙、全羅、忠淸三道兵船二百艘, 下番甲士、別牌、侍衛牌及守城軍營屬才人、禾尺、閑良人民、鄕吏、日守兩班中, 有能騎船者及騎船軍丁等, 以邀倭寇還歸之路, 約以六月初八日, 各道兵船, 竝集見乃梁以待。
地名: 巨濟 (慶尚道, 都護府)
年: 1420.0

○上王命兵曹曰: "倭奴必不順服, 巨濟營田, 不可不耕。 其令觀察使、右道水軍都按撫使同力備農器。 且前命諸道加造兵船, 今聞諸道飢饉, 其勿督促, 只令當領水軍造之。"
地名: 巨濟 (慶尚道, 都護府)
年: 1431.0

○刑曹啓: "乃而浦留居倭
              時羅三甫羅, 因興販到巨濟縣, 官奴李先乘醉恐嚇時羅三甫羅, 執到船泊處, 探其所載物, 繫其髮欲付官, 時羅三甫羅逃走入水, 李先追執之, 相與浮沈, 時羅三甫羅登船, 擠李先溺死。 請依律徵錢四十二貫, 給付先家。" 上曰: "李先先執時羅三甫羅, 時羅三甫羅欲脫走入水, 李先不放, 遂至溺死, 是自取也, 勿論。"
地名: 巨濟 (慶尚道, 都護府)
年: 1447.0

○刑曹啓: "平壤府
              大城山强盜安巨金等十餘人在逃, 金龍哲等十四人杖死。 李云等十三人, 今已鞫問, 皆服, 不分首從皆斬。 平壤刑房主事孫孝崇多受贓物, 爲賊耳目, 敎使逃避, 亦當斬。" 從之。 李英山者年十三, 隨其兄在賊中, 法當坐, 上以年幼特宥之。 及三覆啓, 金春、銀山年(階)
                〔皆〕
              十八, 上亦命減一等。 刑曹啓: "金春、銀山, 若止杖流三千里, 則無以懲惡, 刺强盜二字, 屬爲巨濟縣官奴。" 從之。 領議政黃喜等曰: "此賊, 非他盜比也。 據大城山, 作屋安碓, 率妻子而居, 持兵仗爲盜, 實是草賊也, 不可以年少而末減。 且律, 强盜無首從皆斬, 今降死而刺强盜二字, 於法何如?" 上曰: "刺以强盜, 何不可之有! 且只宥此賊耳。" 喜等曰: "如此劇賊, 若以年少免死, 後必効此, 減年偸生, 恣行無忌也。" 右參贊鄭甲孫亦曰: "唐
              李勣謂: ‘我十三, 爲無賴賊, 逢人則殺。 十五六, 爲難當賊, 有不協意則殺之。’ 人之爲惡, 不必壯年, 不宜減死。" 上從之, 俄而復傳旨曰: "金春等, 予初心欲活之, 故特減死。 然大臣固請, 故可之, 今更思之, 不可以殺。" 遂命移文平安道, 減金春等死。 政府又累日更請, 不允。 政府啓曰: "竊盜刺字有之, 而强盜刺字, 未嘗聞也。 今若從權適宜, 當下諭書于平安道曰: ‘金春、銀山, 予謂年少小民, 無知犯法, 特從輕典, 大臣據法固請, 改從本律。 若以前日下旨已決, 則不必追論, 如未決罪, 依律施行。’ 如此下諭, 則諭書必到於決罪之後, 下民曉然知殿下好生之德, 而法亦不毁矣。"
地名: 巨濟 (慶尚道, 都護府)
年: 1451.0

○先是巨濟縣人上言: "本邑舊在島內水月里, 設木柵, 去丙午年, 移于沙等里, 建設館舍, 修築城池之功, 至戊辰年, 乃訖。 今因都體察使鄭苯審定, 又欲移于古丁里。 本邑人吏官奴婢, 已皆士著阜盛, 今使移邑, 則營繕無窮。 願勿移設, 以安民生, 如不得已, 則出陸移居, 以圖長久。" 命下兵曹。 至是, 議政府據兵曹呈, 啓: "都體察使啓本內: ‘古丁部曲, 寬平谷密, 泉井有餘, 可耕可居之地, 甚多。 且當各浦中央, 要衝之地, 宜於此置邑。’ 已曾啓下, 令自十月, 始移邑築城, 今邑人上言, 請勿聽理。" 上曰: "今邑城在北邊一隅, 當初審定之時, 無乃別有深意乎? 館舍、城池, 亦皆完固, 姑仍舊何如?" 令政府更議。 右參贊安崇善以爲: "臣於乙丑年, 以巡察使, 行到巨濟, 目擊邑城地勢卑下, 濱於海口, 被患可畏, 移設之議, 誠是。 今更思之, 永登
              玉浦、知世浦, 右道水營環島、列鎭, 共爲掎角, 固城
              唐浦, 亦在相望, 大變不能遽起。 臣意以爲, 殿下初卽位數年之間, 務要安靜, 然城郭不可不完, 但量其緊緩, 先築緊處之後, 移此邑城, 亦未晩也。" 令議政河演、左議政皇甫仁、右議政南智、左贊成金宗瑞以爲: "城內水泉甚少, 引流城外而貯之。 請俟秋成, 更審今所定城基內泉源、山形, 若其移設之利, 倍於舊城, 則移築。" 上曰: "沙等里邑城, 泉井不足, 賊若曠日持久, 則奈何? 今不改築則已矣, 若改築則宜移古丁里。 予意已定, 須於今秋, 汲汲移設乎? 姑停二、三年, 漸次移設乎? 更議以啓。 僉議啓: "巨濟在海島, 正當賊程始面, 極爲緊要, 今秋移築爲便。" 上從之。 前此, 倭護軍藤九郞潛通書曰:
地名: 巨濟 (慶尚道, 都護府)
年: 1454.0

○義禁府啓: "鄭孝全以都鎭撫, 家在時座所圍內, 而靖難之日, 不詣闕侍衛, 又翼日稱病在家。 其後伴人金有德疑其謀亂, 欲將告變, 知而不啓, 其爲黨逆明矣, 按律謀叛條, 凌遲處死。 甲士姜住明, 以軍士, 當孝全都鎭撫時, 違法私通; 及靖難後罷都鎭撫時, 亦數往來。 按《續兵典》: ‘中樞院副使以上私第, 護軍及甲士、別侍衛等軍士, 毋得進退, 犯者收告身。’ 依律論罪, 身充水軍。" 奉敎: "孝全已曾物故, 斬棺、財産籍沒; 其緣坐鄭元碩, 南海官奴永屬; 鄭孝孫、鄭孝順、鄭維碩、鄭臣碩, 珍島、巨濟、南海等邑安置; 鄭錫禮, 財産籍沒、巨濟安置; 住明, 依所啓施行。"

○義禁府啓: "鄭孝全女子石乙金ㆍ玉金、子莫金, 元錫妻萬金、妾妓紫洞仙、妾子非乃, 鄭孝順子錫祉ㆍ錫禧, 鄭孝完妾子鄭生ㆍ興生, 鄭孝康妾子白池, 竝依律文施行。" 奉敎: "石乙金、玉金、紫洞仙, 勿論; 莫金、非乃, 成丁後永屬官奴; 萬金, 永屬南海官婢; 安置錫祉、錫禧于巨濟; 鄭生、興生、白池于外方。"
地名: 巨濟 (慶尚道, 都護府)
年: 1456.0

○傳旨義禁府曰: "成熺、成照、成然、權景行收告身, 安置遠方, 李貞元、趙哲山亦收告身, 配遠方, 辛以中
              濟州, 朴撝謙
              巨濟屬官奴, 成九淵、洪澤、曺柱、李元孝、崔終末、朴長守永屬邊邑奴。"
地名: 巨濟 (慶尚道, 都護府)
年: 1457.0

○刑曹啓: "大抵賊人之妻, 全賴贓物爲生, 以此甘心, 其夫雖死, 又嫁賊人, 相助爲寇, 若論以婦女而不之罪, 則無所懲艾。 今賊人小年等妻, 銜錄事蔡元叔捕獲其夫, 至於投石罵詈, 謀爲報復, 姦惡莫甚。 請將小年等妻, 勿論良賤, 永屬巨濟、南海、珍島官婢, 自今賊人妻, 竝依此例。" 從之。
地名: 巨濟 (慶尚道, 都護府)
年: 1459.0

○傳旨義禁府曰: "官奴永屬宦者茂朱
              鄭存、寧海
              柳漢、珍島
              劉進、濟州
              金潔、盈德
              吳栗山等放送, 還給家産從仕。 珍島
              金革ㆍ鄭福ㆍ趙生、巨濟
              李孝智ㆍ李春ㆍ文仲善、南海
              李岡、康津
              化繼山、河東
              安遇祥、金山
              黃思義、固城
              朴存壽、南海
              崔岑、旌義
              黃義之ㆍ朴漢、泗川
              金德恭、咸悅
              李澗、咸從
              金從直等, 自願外方移, 永屬木川
              崔濕, 外方從便。"

○傳旨義禁府曰: "官奴永屬人濟州
              辛以中、巨濟
              朴撝謙、南海
              成九淵、昆陽
              洪澤、寶城
              曺柱、慈城
              楊子濡等, 自願外方移, 永屬安置人金海
              成熺ㆍ成照ㆍ成然等, 自願外方移安置。"
地名: 巨濟 (慶尚道, 都護府)
年: 1465.0

○以金處義弟處貞屬巨濟官奴, 處智屬南海官奴, 壻李祐甫ㆍ姪金文孫孽叔金夢松, 竝遠方安置, 崔閏兄演屬固城官奴, 孽弟濟用監奴水連屬河東官奴, 姪孝同安置康津。 廣州人崔守山, 閏伴儻也, 與諸員李春生, 捕閏允演以告, 卽命守山、春生各超二資給, 米各五石綿布各十匹, 其餘隨從軍士, 各給綿布二匹, 別到二百。
地名: 巨濟 (慶尚道, 都護府)
年: 1467.0

○慶尙道體察使曺錫文等啓曰: "臣等觀本道諸鎭置軍便否, 若於晋州鎭, 合泗川鎭軍, 置二旅; 安東、尙州兩鎭, 設節度副使, 置二旅; 迎日鎭, 合寧海鎭, 置二旅; 東萊、熊川兩鎭, 各置三旅; 巨濟、南海兩鎭, 各置二旅; 左右道節度使營, 各置四旅, 則庶幾應援得宜, 兵勢益壯, 實爲長策。 但南海鎭, 環海絶島, 四面受敵, 而常以縣南城峴爲賊路要衝, 悉軍以禦。 官府糧餉兵器, 則皆在城中, 而無一人守之, 殊失措置。 請自今謹烽燧遠斥候, 令軍士盡守城中。" 又啓: "密陽府
              守山堤屯田農夫, 請以本府居諸司奴七十名, 除番上役之。 農牛勿令諸邑分養, 而用屯田之穀, 養於本府。 監考等, 如有盡心農務, 得穀萬石者, 論賞; 其不致意, 所得最少者, 科罪。 又以省峴道察訪, 兼任監之。" 皆從之。

○傳旨義禁府, 杖內女春非一百, 屬巨濟官婢; 芝之一百, 徵流三千里贖; 延代徵杖一百, 流三千里贖; 水德杖一百, 萬德杖九十, 春今杖八十, 竝定本司苦役。 皆辭連草今者也。
地名: 巨濟 (慶尚道, 都護府)
年: 1470.0

○傳旨義禁府曰: "蓬原君
              鄭昌孫賜給亂臣李裕基妻雪非、女子加叱仇之、末非、莫今, 右參贊黃孝源賜給李裕基女子小斤召史, 善山付處李貞元, 瑞興安置高承益、承厚, 康津官奴定屬康孝文兄孝誠ㆍ弟孝舜, 孝文妻未同保授妾女子孝今, 左承旨尹繼謙賜給姜利敬妻末非及末非保授子今丁、女子謁今ㆍ世今, 愼氏保授姜利敬女子終今, 海南安置姜利讃、姜利溫, 金孝震保授姜命重, 靈巖安置姜利仁、姜利順, 順天安置姜利誠、泗川安置姜利興、姜利恭、姜利行, 河東爲奴尹末孫, 巨濟官婢定屬春非, 全州接母保授卵生, 戶婢石非保授億丁、萬丁, 靈巖安置許氏保授連同, 羅州安置趙治、趙孟根、趙季根、韓山充軍李季明, 平山爲奴慶由恭, 海南爲奴金孝祖, 順天付處趙哲山等放送。 星州官奴永屬楊有源、楊得源、楊繼源本州安置, 掌隷院定屬&#x2497D;婢件伊、四月給其所乳養&#x2497D;女子修理及乳兒。"
地名: 巨濟 (慶尚道, 都護府)
年: 1472.0

○義禁府啓: "高得忠緣坐其父高每邑金藏匿逆賊李宗老罪, 依傳旨, 絞。" 命決杖一百、永屬巨濟官奴。
地名: 巨濟 (慶尚道, 都護府)
年: 1473.0

○刑曹啓: "龍仁囚竊盜李山, 曾屬巨濟官奴, 逃亡罪, 依《大典》斬, 妻子屬殘驛奴婢。 靈山囚奴延龍再犯竊盜罪, 依受敎, 絞待時。" 竝命減死。
地名: 巨濟 (慶尚道, 都護府)
年: 1478.0

○傳旨義禁府、司憲府放慶尙道
              河東流文尙達、巨濟流奴貴知、永安道
              道安浦充軍孫仲禮、平安道
              宣沙浦充軍金泥。
地名: 巨濟 (慶尚道, 都護府)
年: 1481.0

○義禁府啓: "逆賊緣坐人等, 保授族親, 而今已年滿者, 或安置、或定屬于諸邑, 具數錄啓。 逆賊李施愛妾女李非, 珍島官婢定屬。 逆賊李明孝孼三寸姪莫同, 光陽安置。 逆賊李宗讓孼妹舍今, 順天官婢定屬。 逆賊孟順仁妾女巨夫非, 長鬐官婢定屬。 逆賊韓赫女子率非及貴今, 河東官婢定屬。 逆賊張奉子三同, 鎭海官奴定屬。 逆賊李孝純三寸姪竹善, 海南安置。 逆賊金滌子於吾金, 昆陽官奴定屬。 逆賊金成右三寸姪孝孫, 光陽官奴定屬。 逆賊崔自常三寸姪北間, 鎭海安置。 逆賊崔潤孫妾子懷生, 興陽官奴定屬。 逆賊金致溫三寸姪北間, 巨濟安置。 逆賊崔得京子伐應巨, 長鬐官奴定屬。 逆賊嚴興孫女子銀非, 河東官婢定屬。 逆賊趙璧許接人班者孫子石乙山, 咸原站奴定屬。 逆賊趙璧許接人金乞明三寸姪巖回, 咸原站吏定屬。 逆賊李孝宗許接人衆伊子同叱守、金叱同及雙龍女子梅花, 積生站奴婢定屬。 亂臣金昌孫子玉山, 金浦官奴定屬。 亂臣盧敬孫子末同, 長興官奴定屬。 亂臣崔湲子承同, 南平官奴定屬。 亂臣南愈女子命福, 廣州官婢定屬。 亂臣張益之子末同, 醴泉官奴定屬。 亂臣趙順宗三寸姪末孫, 驪州安置。 亂臣李季良三寸姪石乙同, 交河安置。 亂臣辛井保三寸姪玉同, 金海安置。 亂臣卞自義妾女召史, 密陽官婢定屬。 亂臣李仲淳三寸姪末致, 河東安置。" 從之。
地名: 巨濟 (慶尚道, 都護府)
年: 1484.0

○兵曹啓: "忠淸、全羅、慶尙道徙民抄定事目。 一, 徙邊人, 同居子、孫、女、壻、同生兄弟幷計, 三丁以上有財産者, 抄定。 其子、孫、女、壻, 勿論同、異居, 準丁抄定。 若不準丁, 則奴婢、雇工幷計抄定。 一, 戶首雖不應徙邊者, 其有同戶籍, 而各居, 富實丁多者, 則竝抄定。 一, 如各司吏典諸員去官人, 則非時、散朝官, 例幷抄定。 一, 徙邊人妻、妾內, 公、私賤, 幷聽戶首情願入送。 若濫占人子、女爲妻、妾者, 痛禁。 一, 徙邊人, 隨所抄定, 令所在守令, 各其附近接居族屬、隣里、色掌、保授, 賣其田宅, 裝束入送。 一, 謀避逃亡者, 開具形標, 行移各道推捉。 且其所處內外族親及切隣、里內色掌、保授人, 勿拘相爲容隱之法, 囚家僮, 給限追捕。 其符同隱匿者, 刑問。 現推保授人及經宿主人、許接戶首等, 幷以制書有違律論罪。 當身, 則於徙居處驛吏, 定送。 許接戶首, 勿論徙邊限當與否, 竝皆全家徙邊。 其有自首者及能捕告者免罪。 一, 徙民戶逃亡人, 或不用意追捕, 其許接人, 或不卽現, 推治罪押送時, 或陵夷考察, 以致逃亡, 則其官吏及察訪等, 幷以制書有違律, 論斷。 一, 徙邊人內良、賤分揀及奴婢、財産訴訟事, 令其道觀察使, 別定差使員, 刻日決折。 一, 抄定時, 奸猾之徒, 飾辭發狀, 矇朧强辨者, 隨卽推鞫科罪, 其中發憤陵辱官吏者, 依法決杖, 屬極邊鄕吏, 爲先入送。 一, 徙邊人發程時, 産兒及得病人等, 令所在守令, 審其虛實, 曲盡救恤, 後運入送。 終運及在途産兒得病者, 所在守令及察訪, 報觀察使啓聞, 救恤待差發送。 其不用心救恤守令、察訪等論罪。 一, 徙邊人入送時, 察訪傳傳押送, 其供饋、救藥及輸轉等事考察, 若察訪有故, 則守令代之。 所經各官, 不給糧救藥致死者, 守令論以制書有違律, 永不敍用。 一, 徙邊人財産輸轉時, 不緊物色外, 元數內分半, 一半自持, 一半令沿途各官, 刷馬輸轉。 一, 徙邊人等, 路上托稱輸載饋餉遲晩, 陵轢官吏, 又或侵掠閭閻, 則押領人員, 痛行禁戢。 如不聽從, 依律重論, 不能考察人員, 幷論罪。 一, 徙邊人等, 在前所受未納還上, 若徙邊臨時刻期徵納, 則其行裝必不能備, 折半徵納, 其一半俟徙邊後五年, 於時到官收納, 會計施行。 一, 徙邊人等, 其年田稅, 勿許上納, 許納州倉。 一, 徙邊人等, 路次供給, 以諸邑官倉米穀支用。 其牛馬草料及柴炭, 令所到諸邑預備。 一, 抄定後遭喪未葬者, 促令葬之, 願守墳者, 聽喪畢後入送。 一, 徙邊人行路時, 詐病稽程者論罪。 其病實者, 定戶內一人留護, 令所在官, 饋餉救療, 待差入送。 其餘人口, 勿許留連, 督令入送。 一, 徙邊人家財、雜物, 由陸路輸轉爲難, 其人口及馬匹, 許陸行。 其家財, 從自願, 全羅道及忠淸右道, 則牙山
              貢稅串; 慶尙道及忠淸左道, 則忠州
              金遷, 定差使員, 各於負物着標, 使物主一二人看守。 用站船及私船載持, 令萬戶、水運判官, 押領漕運。 一, 徙邊人內, 其奴婢、財産有餘, 雖不盡賣田宅, 可能自辦行裝者, 聽本主情願, 勿强令盡賣, 以資後日取用。 願留餘丁者, 許於元居處仍居, 令所在官完護。 一, 公、私賤容隱役, 使人隨其現露入送。 一, 凡干徙邊事, 不用心奉行, 則觀察使啓聞施行, 堂上官守令, 則取招啓聞施行。 三品以下及都事、察訪、水運判官、萬戶, 則勿論功臣、議親, 隨其罪狀輕重, 決杖還仕。 其中用私不公抄定守令, 論以制書有違律, 永不敍用。 隨參抄定人等, 竝以右律論罪, 全家徙邊。 一, 上項事目, 令所在張牓曉諭, 使窮村僻巷, 無不周知。 一, 文ㆍ武科出身、議親、功臣子孫、女、壻、有蔭子孫、女壻、時散朝官、內禁衛、別侍衛、生員、進士、時仕錄事、雜科及第出身、司譯院、司律院、觀象監、醫司時散流品以上官員、甲士、破敵衛、彭排、隊卒、鷹師、未葬喪人、爲國亡身子孫、向化子孫、捉虎甲士、諸色匠人、進上粉色沙器匠、津夫、院主、各衙門諸員、各驛日守、守墳喪人、內侍府同居弟ㆍ姪、戶曹算員、七十以上老病人獨子、六十歲以上、十六歲以下、老病人侍丁、篤疾人、殘疾人、廢疾人
                【一目盲, 不在此限。】
              近仗、各衙門吏典、養理馬、牽馬陪、各站水夫、樂生、鄕吏、驛子、公ㆍ私賤漕軍、水軍、漕軍奉足、水軍奉足, 皆免徙邊。 一, 元惡鄕吏, 隨其現露, 入送。 一, 南海、巨濟、珍島等官居人, 勿抄定。 一, 官吏容私犯罪, 而不卽承服人, 囚禁刑問。"
地名: 巨濟 (慶尚道, 都護府)
年: 1485.0

○刑曹三覆啓: "典獄囚良人徐山, 曾以强盜屬巨濟官奴, 三度逃來, 律該斬待時。" 從之。
地名: 巨濟 (慶尚道, 都護府)
年: 1504.0

○命召掌樂院提調李季仝、任崇載傳曰: "興淸樂入內呈才, 出與運平雜處。 彼雖不故爲漏洩, 而幸有言聽者, 以是播言, 嚴禁可也。 如有漏洩者, 其夫及夫之父母重論。" 崇載等啓: "上敎允當。 且興淸樂入闕時步行, 與常人近狎, 請給司僕寺馬。 且今選上妓亦有稍可者, 而衣裳襤褸, 請給濟用監所藏罪人衣服。 外方之妓皆來, 而巨濟、江界則不來, 請竝令上來揀擇。 且平安道風俗, 官婢有姿色者, 名曰酒湯, 而或唱歌, 或知音, 亦可擇也。" 傳曰: "竝依所啓。"
地名: 巨濟 (慶尚道, 都護府)
年: 1505.0

○義禁府假都事金洧, 押㦀移配巨濟, 來復命, 傳曰: "㦀見汝何爲? 且奴僕幾丁, 所服何衣, 糧幾斗, 馬幾匹?" 洧啓: "㦀聞臣至, 出門伏地而已。 帶奴一人, 着緜布衣二襲, 糧則無儲, 臨行, 以銅鉢換粟三斗, 舂米而行。 馬則無一匹, 故令所經各官, 出馬使騎。" 傳曰: "知道。"
地名: 巨濟 (慶尚道, 都護府)
年: 1506.0

○甲(午)
                〔申〕
              /傳曰: "前日抄啓罪人等, 分配于濟州、巨濟、珍島等地, 勿令混處, 隔一息圍籬安置。 且禁雜人, 所率奴子年歲容貌, 刻牌以給, 出入考之。 且分遣嘉善以上解事奉公人, 爲鎭幽謹理使, 常留撿察。"

○傳曰: "濟州充軍內官朴幹, 穩城爲奴, 金淸
              巨濟分配, 崔忱(各)杖一百, 珍島分配, 薛忠
              巨濟分配, 朴恕
              濟州分配, 朴仁孫杖八十, 令其道觀察使監杖。"
地名: 巨濟 (慶尚道, 都護府)
年: 1507.0

○忠勳府堂上柳洵、柳子光、朴元宗、柳順汀、成希顔等, 率諸勳臣堂上, 詣賓廳啓曰: "朴耕、金公著等謀事, 未發之前, 適有告者, 故推覈得實, 專是國有福慶而然也。 大事若遲緩推問, 則未可得情, 日以外間危懼, 故遽爾畢推。 臣等退而深思之, 朴耕等謀害大臣之後, 不知又將有何意也, 至爲寒心。 定罪時, 因怱卒擬律輕歇, 未滿厥罪, 請加罪。 金陵守
              金山本來交結朝士, 無日不會, 且昨日, 有一被罪宰相, 宿話于其家, 今若窮推其人, 則必至蔓延, 大獄將起。 卽位未久, 人心未固, 不可使中外危惑。 請勿推其人, 而只論罪金陵守, 則其交結金陵守者, 皆當改心易慮, 自知戒懼矣。" 傳曰: "所啓當矣。 然業已定罪, 今若加罪, 則無已太過乎?" 更啓曰: "加罪甚當, 故臣等敢來啓耳。" 傳曰: "其議加罪。" 卽議啓曰: "朴耕、金公著妻子爲奴, 籍沒財産, 李長吉
              濟州安置, 柳崇祖
              巨濟付處, 李繼孟
              珍島付處, 金勘削勳籍, 錦山付處, 鄭眉壽削勳籍, 蔚珍付處, 金陵守
              堤川付處, 何如?" 上皆從之。

○諭八道觀察使及開城府留守曰: "今者朴耕、金公著、李長吉等, 謀害大臣, 以亂朝廷。 推問得情, 卽分首從, 朴耕、公著處斬, 妻子爲奴, 財産沒官, 長吉
              濟州安置。 知而不告(柳順祖)
                  〔柳崇祖〕
                
              盡奪告身, 竄巨濟, 李繼孟盡奪告身, 竄珍島, 金勘盡奪告身, 削功竄錦山, 鄭眉壽盡奪告身, 削功竄蔚珍。 卿等宜廣諭道內, 咸使知戒。"